جمهورباشقانی رجب طیب اردوغان، غازی مصطفی کمالی تاریخه ایز بوراخان بیر خاقان و اونو لیدئر ائدن ان بؤیوک اؤزللیگی‌نین، میلتینه دویدوغو سون‌سوز ایناج و گوونی اولدوغونو بیلدیردی.
اردوغان، غازی مصطفی کمال آتاتورکون وفاتی‌نین 79.جو ایل‌دؤنومو موناسیبتیله مئساژ یاییملادی.
10  نوامبر دولاییسییلا یاییملادیغی مئساژیندا اردوغان،
"جمهوریتیمیزین بانی‌سی غازی مصطفی کمالی، ارتحالینین 79.جو ایل‌دؤنومونده سایغی ایله یاد ائدیرم. غازی مصطفی کمال، لیدئرلیک ائتدیگی استیقلال مباریزه‌میز، الده ائتدیگی ینزر‌سیز غلبه‌لر و میلتیمیزی مشترک بیر ایده‌آل اطرافیندا بیرلشدیره‌رک قوردوغو جمهوریتیمیز ایله بوتون دونیانین تقدیرینی قازانمیش قهرمان بیر عسگر، سایغین بیر لیدئردیر" ایفاده‌لرینی ایستیفاده ائتدی.
اردوغان مئساژیندا،
"عزیز میلتیمیز، غازی مصطفی کمال اؤندرلیگینده 1919دا باشلاییب 1923ده جمهوریتی قورا‌راق ذیروه‌یه آپاردیغی بؤیوک مباریزه‌ده، بیزی وطن‌سیز قویماق ایسته‌ین‌لری قانی ایله، جانی ایله، اوریی ایله دوردورموشدور. استیقلال مباریزه‌میزده وطنینی و بایراغینی قهرمانجاسینا مدافعه ائدن، بوتون آغیر شرط‌لره باخمایا‌راق گله‌جیینه و ایراده‌سینه صاحب چیخان عزیز میلتیمیز، بو گون ده اؤلکه‌میزه قارشی بوتون سالدیری‌لاری پوزغونا اوغراداجاق عزم و ایراده‌یه مالیک‌دیر" دئدی.
اردوغان آیریجا،
"غازی مصطفی کمالین قوردوغو و گنج‌لره امانت ائتدیگی جمهوریتیمیزین تام مستقیل اولا‌راق الی‌الابد محافظه ائتمک، دایم ایره‌لییه داشیماق و 2023 هدف‌لرینه چاتماق اوچون، "تک میلت، تک بایراق، تک وطن، تک دؤولت" پرینسیپی اطرافیندا بیرلشیریک. تورکیه جمهوریتی‌نین ثابت‌لیک ایچینده، وطنداش‌لاریمیز آراسیندا قارداش‌لیق، بیرلیک و بوتونلوک عزمینی قورویا‌راق گوجلنمه‌سی، بؤیومه‌سی و دموکراسی ایستاندارد‌لارینی هر گئچن گون یوکسلتمه‌سی اوچون قورخما‌دان یورولما‌دان چالیشماغا داوام ائده‌جییک" ایفاده‌لرینه یئر وئردی.
اردوغان، مئساژینی،
"بو دوشونجه‌لرله، وفاتی‌نین 79.جو ایل‌دؤنومونده جمهوریتیمیزین بانی‌سی غازی مصطفی کمال و سلاح یولداش‌لاری ایله وطنیمیز اوغروندا فداکارجا شهید و غازی اولان بوتون قهرمان‌لاریمیزی بیر داها رحمتله، مینتدارلیقلا یاد ائدیرم" جمله‌لری ایله بیتیردی.
